
Text rozhodnutia
Súd: Krajský súd Banská Bystrica Spisová značka: 26Sd/319/2015 Identifikačné číslo súdneho spisu: 6015201358 Dátum vydania rozhodnutia: 06. 07. 2017 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2017:6015201358.3 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľa E. D., nar. X. C. XXXX, bytom Y. č. X, Y. F., proti odporkyni Sociálnej poisťovni - ústrediu so sídlom v Bratislave, Ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X zo 6. júla 2015 o zamietnutí žiadosti o priznanie invalidného dôchodku, takto r o z h o d o l : Rozhodnutie odporkyne č. XXX XXX XXXX X zo 6. júla 2015 potvrdzuje. Navrhovateľovi náhradu trov konania nepriznáva. o d ô v o d n e n i e : Napadnutým rozhodnutím odporkyňa zamietla žiadosť navrhovateľa o priznanie invalidného dôchodku z 8. júna 2015, pretože posudkovým lekárom sociálneho poistenia nebol pri konštatovanej 30 % miere jeho zníženej pracovnej schopnosti v porovnaní so zdravou osobou uznaný za invalidného, v dôsledku čoho mu nárok na invalidný dôchodok nevznikol. Navrhovateľ sa voči rozhodnutiu odporkyne odvolal a žiadal, aby bol jeho zdravotný stav preskúmaný súdom, pretože jeho nepriaznivý zdravotný stav pretrváva a došlo k jeho zhoršeniu. Na pojednávanie pred krajským súdom sa napriek riadnemu a včasnému predvolaniu nedostavil, svoju neúčasť neospravedlnil ani nepožiadal z dôležitého dôvodu o odročenie pojednávania, preto postupoval krajský súd v súlade s ust. § 250g ods. 2 O.s.p. a vec prejednal v jeho neprítomnosti. Odporkyňa navrhla napadnuté rozhodnutie potvrdiť ako zákonné a vecne správne pridržiavajúc sa obsahu písomného vyjadrenia z 5. novembra 2015, z ktorého vyplynulo, že po podaní odvolania bol stav zdravotných ťažkostí navrhovateľa opakovane posudzovaný na pobočke aj na ústredí Sociálnej poisťovne a posudkoví lekári zotrvali na posudkovom stanovisku, že jeho pracovná schopnosť je znížená o 30 % v porovnaní so zdravou fyzickou osobou, čo invaliditu nepodmieňuje. Podľa § 492 ods. 1 zákona č. 162/2015 Z.z. - Správny súdny poriadok, konania podľa III. hlavy piatej časti O.s.p. začaté predo dňom nadobudnutia účinnosti tohto zákona, sa dokončia podľa doterajších predpisov. V súlade s cit. zákonným ustanovením preskúmal krajský súd napadnuté rozhodnutie odporkyne i konanie, ktoré mu predchádzalo podľa § 250l ods. 1 O.s.p., vypočul odporkyňu, oboznámil sa s písomnými podaniami účastníkov, s obsahom administratívneho spisu, najmä so žiadosťou navrhovateľa o priznanie invalidného dôchodku, s jeho zdravotnou dokumentáciou a s lekárskymi správami posudkových lekárov pobočky i ústredia Sociálnej poisťovne a dospel k presvedčeniu, že napadnuté rozhodnutie bolo vydané v súlade so zákonom, preto ho podľa § 250q ods. 2 O.s.p ako vecne správne potvrdil. Z ust. § 71 ods. 1 a 2 zákona č. 461/2003 Z.z. o sociálnom poistení vyplýva, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako o 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Pokles pracovnej schopnosti poistenca sa posudzuje na základe lekárskych správ a údajov zo zdravotnej dokumentácie, zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a komplexných funkčných vyšetrení a ich záverov. Prihliada sa na zostávajúcu schopnosť vykonávať zárobkovú činnosť (§ 71 ods. 4). Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú, ale pokles pracovnej schopnosti priznaný pre rozhodujúce zdravotné postihnutie možno zvýšiť, najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť, prípadne je tento dôsledkom viacerých zdravotných postihnutí, podmieňujúcich dlhodobo nepriaznivý zdravotný stav. Miera poklesu schopnosti vykonávať zárobkovú činnosť je uvedená v prílohe č. 4 (§ 71 ods. 5,6, 7 a 8 cit. zákona). Podľa prílohy č. 4 k zákonu o sociálnom poistení kapitoly V., pol. 5, písm. a) možno pokles pracovnej schopnosti poistenca pre poruchy osobnosti a poruchy správania so stredne ťažkým narušením osobnosti a s miernym obmedzením výkonnosti organizmu vyjadriť v rozpätí 20-30 %. Prihliada sa na vývoj osobnosti v afektívnej, emocionálnej oblasti, na schopnosti jeho adaptácie, vplyvy prostredia a možnosti pracovného a sociálneho zaradenia. Preskúmaním veci krajský súd zistil, že navrhovateľ požiadal odporkyňu o priznanie invalidného dôchodku od 29. apríla 2015, žiadosťou z 8. júna 2015. Za účelom rozhodnutia o tejto žiadosti bol posudzovaný posudkovým lekárom pobočky Sociálnej poisťovne so sídlom vo Veľkom Krtíši, ktorý v posudku z 8. júna 2015 vychádzal popri vlastnom klinickom vyšetrení navrhovateľa z prepúšťacích správ z psychiatrických hospitalizácií z februára rokov 2014 a 2015 a z psychiatrických interných a psychologických vyšetrení z priebehu roku 2014 a 2015 a za jeho rozhodujúce zdravotné postihnutie označil špecifické poruchy osobnosti - emočne nestabilnú osobnosť so zaradením pod kapitolu V., pol. 5, písm. a) v rámci prílohy č. 4 k zákonu o sociálnom poistení a pokles jeho pracovnej schopnosti pri tomto zdravotnom postihnutí vyjadril na hornej hranici možného percentuálneho rozpätia. Uviedol, že v tom čase 47-ročný navrhovateľ s ukončeným základným vzdelaním bez závažnejšieho predchorobia bol vo februári 2014 po dekompenzácii jeho psychického zdravia pod vplyvom alkoholu, s opakovanými suicidálnymi pokusmi, hospitalizovaný na psychiatrickom oddelení. Psychologický nález bol bez významnejšej patológie, potvrdili sa špecifické poruchy osobnosti - impulzívna osobnosť so sklonom k neadekvátnym reakciám, výrazne potencovaným po užití alkoholu. V čase posudzovania abstinoval ale pre pretrvávanie subdepresívnej nálady s afektívnou labilitou a somatickými ťažkosťami bol rehospitalizovaný na psychiatrickom oddelení v januári - februári v roku 2015 za účelom preliečenia a nastavenia liečby s dobrým efektom. V kontrolnom psychiatrickom náleze bol jeho zdravotný stav popisovaný ako zlepšený až stabilizovaný na liečbe, nálada bola bez depresívnej symptomatológie, popísaná bola len porucha osobnosti v zmysle impulzivity. Pridružené ochorenie navrhovateľa, hypertenziu I. stupňa WHO nepovažoval za posudkovo významnú. Pri priznanej 30 % miere jeho zníženej pracovnej schopnosti jeho invalidita nevznikla. Uvedené posúdenie zdravotného stavu navrhovateľa, ktoré nebolo zmenené ani po podaní jeho odvolania a po zohľadnení novo predložených výsledkov z psychiatrických vyšetrení z júna a augusta 2015, bolo podkladom pre vydanie napadnutého rozhodnutia. Pretože navrhovateľovi nebolo na pobočke Sociálnej poisťovne vyhovené v zmysle uznania jeho invalidity, zaoberal sa v rámci odvolacieho správneho konania posúdením jeho zdravotného stavu aj posudkový lekár ústredia Sociálnej poisťovne, pracovisko v Banskej Bystrici. V posudku z 27. októbra 2015 zohľadnil posudkový lekár totožné odborné lekárske nálezy ako prvoposudzovateľ i doplnené výsledky z interného vyšetrenia z októbra 2015 a dospel k rovnakému posudkovému záveru ako prvoposudzovateľ vo všetkých jeho častiach. Uviedol, že u navrhovateľa s pravidelnou psychiatrickou ambulantnou aj hospitalizačnou liečbou od februára 2014 sú rozhodujúce poruchy osobnosti. Pri emočne nestabilnej osobnosti impulzívneho typu sa sekundárne dostavujú prejavy afektívnej lability spojené s anxietou, somatickými a vegetatívnymi kolerátmi, ktoré boli úspešne zvládnuté počas hospitalizácie v roku 2015 aj počas pravidelnej ambulantnej liečby. Sú prítomné psychické známky subdepresívnej nálady, úzkostná symptomatika bola kompenzovaná bez porúch vnímania a orientácie, na liečbe došlo aj k úprave spánku. Priznaný percentuálny pokles jeho pracovnej schopnosti na úrovni 30 % je maximálny, pretože jeho pridružené ochorenie (vysoký krvný tlak na úrovni I. stupňa WHO) nemá vplyv na jeho pracovný výkon. Po oboznámení sa so zdravotnou dokumentáciou navrhovateľa a lekárskymi správami posudkových lekárov pobočky i ústredia Sociálnej poisťovne dospel krajský súd k presvedčeniu, že záver o poklese pracovnej schopnosti navrhovateľa prijali posudkoví lekári na podklade potrebných odborných lekárskych nálezov, ktoré zobrali do úvahy komplexne a bez rozporov. Ich posudkové stanoviská boli podrobne, vecne a logicky zdôvodnené v súlade s aktuálne zistenými a objektivizovanými zdravotnými ťažkosťami navrhovateľa, posudkovými a zákonnými kritériami a v rámci možností daných platnou právnou úpravou. Krajský súd nezistil žiadnu takú skutočnosť, ktorá by závery posudkových lekárov spochybnila, preto si ich osvojil a pri posudzovaní vecnej správnosti napadnutého rozhodnutia z nich vychádzal. S ohľadom na vyššie uvedené konštatoval, že konanie odporkyne, ktoré predchádzalo vydaniu napadnutého rozhodnutia bolo realizované v súlade so zákonom a zákonné a vecne správne bolo i napadnuté rozhodnutie. Správny orgán postupoval správne, keď za účelom rozhodnutia o žiadosti navrhovateľa o priznanie invalidného dôchodku posudzoval mieru poklesu jeho schopnosti vykonávať zárobkovú činnosť, pretože platná právna úprava vznik invalidity podmieňuje poklesom pracovnej schopnosti poistenca pod zákonom stanovenú hranicu.. Správne vychádzal z posudku posudkového lekára pobočky Sociálnej poisťovne, ktorý bol vo svojom obsahu potvrdený aj posudkovým lekárom ústredia, pretože oni sú podľa § 153 ods. 5 zákona o sociálnom poistení výlučnými kompetentnými subjektami na posudzovanie zdravotného stavu poistencov pre účely ich prípadnej invalidizácie. Na základe objektívne zistených aktuálnych zdravotných ťažkostí navrhovateľa dospela odporkyňa k správnemu označeniu jeho rozhodujúceho zdravotného postihnutia, ktoré správne zaradila v rámci prílohy č. 4 k zákonu o sociálnom poistení a pokles jeho pracovnej schopnosti vyjadrila na hornej hranici možného percentuálneho rozpätia. Správne nepovažovala za posudkovo významné jeho pridružené zdravotné postihnutie - vysoký krvný tlak, pretože v uvedenom štádiu nemá vplyv na jeho pracovnú schopnosť v zákonom predpokladanom rozsahu. Na základe takto úplne a správne zisteného aktuálneho stavu zdravotných ťažkostí navrhovateľa dospela odporkyňa k správnemu skutkovému zisteniu, že jeho invalidita nevznikla, na základe čoho správne rozhodla, keď jeho žiadosť o priznanie invalidného dôchodku zamietla, pretože bez vzniku invalidity neboli splnené zákonné predpoklady pre možnosť priznania tejto dôchodkovej dávky. Krajský súd preto jej rozhodnutie ako vecne správne potvrdil. Náhradu trov konania navrhovateľovi nepriznal, pretože v konaní pred súdom nebol úspešný, rozhodujúc podľa § 250k ods. 1 O.s.p. za použitia ust. § 250l ods. 2 O.s.p. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2017:6015201358.3 (dáta aktuálne k 15. 11. 2026). Záväzné je znenie zverejnené súdom.




